
1. Անհրաժեշտությունը.
 «Խաղային գործունեության կարգավորման մասին» օրենքի 23-րդ հոդվածի 1-ին մասի համաձայն՝ խաղային գործունեության կարգավորման օպերատոր է համարվում այն իրավաբանական անձը, որի հիմնադիրը, մասնակիցը, փայատերը կամ բաժնետերը միջգերատեսչական մրցութային հանձնաժողովի կողմից մրցութային կարգով ընտրվել է, ստեղծել է առանձին առևտրային կազմակերպություն, և այդ կազմակերպությունը Հայաստանի Հանրապետության կառավարության որոշմամբ սահմանվել է որպես օպերատոր։
Նույն օրենքի 31-րդ հոդվածի 1-ին մասի համաձայն՝ օպերատորի ընտրության մրցույթի արդյունքով հաղթող ճանաչված անձը մրցույթի արդյունքների հրապարակումից հետո 10 աշխատանքային օրվա ընթացքում պարտավոր է ստեղծել առևտրային կազմակերպություն և այն ներկայացնել պետական գրանցման։
Օրենքի նույն հոդվածի 3-րդ մասի համաձայն՝ Վերահսկող մարմինը նշված առևտրային կազմակերպության պետական գրանցումից հետո երեք աշխատանքային օրվա ընթացքում Հայաստանի Հանրապետության Վարչապետի աշխատակազմ է ներկայացնում օպերատոր սահմանելու մասին Հայաստանի Հանրապետության կառավարության որոշման նախագիծ։
Խաղային գործունեության կարգավորման օպերատորի ընտրության GARO-S-25-01 ծածկագրով բաց մրցույթի շրջանակներում հաղթող է ճանաչվել «Ռենդոմ սիսթեմս ինթերնեյշնլ» սահմանափակ պատասխանատվությամբ ընկերությունը, Ջերալդու, Ֆարրուջիա փողոց 2, Զեբբուգ, ZBG 4351, Մալթա (“Random Systems International LIMITED” No2, Geraldu, Farrugia street, Zebbug, ZBG 4351, Malta)։
Մրցույթի արդյունքները հրապարակվել են 2026 թվականի հուլիսի 2-ին Հայաստանի Հանրապետության պետական եկամուտների կոմիտեի պաշտոնական կայքում։ Հրապարակման համաձայն՝ հայտատուի տեխնիկական և ֆինանսական առաջարկների գնահատման հանրագումարային ամփոփ արդյունքը կազմել է 73.025 միավոր։
Հաղթող հայտատուի կողմից ստեղծվել և պետական գրանցում է ստացել «Խաղերի վերլուծության և մշտադիտարկման համակարգ» սահմանափակ պատասխանատվությամբ ընկերությունը:
Հաշվի առնելով վերոգրյալը և Հայաստանի Հանրապետության կառավարության որոշմամբ օպերատոր սահմանելու օրենսդրական պահանջը՝ անհրաժեշտ է Հայաստանի Հանրապետության կառավարության որոշմամբ նշված առևտրային կազմակերպությունը սահմանել որպես խաղային ոլորտի կարգավորման օպերատոր։
1. Կարգավորման նպատակը և բնույթը.
Որոշման նախագծի նպատակն է ապահովել «Խաղային գործունեության կարգավորման մասին» օրենքով և Հայաստանի Հանրապետության կառավարության 2025 թվականի օգոստոսի 14-ի N 1149-Ն որոշմամբ նախատեսված հաջորդ ընթացակարգային քայլի կատարումը՝ հաղթող հայտատուի կողմից ստեղծված առևտրային կազմակերպությունը որպես խաղային ոլորտի կարգավորման օպերատոր սահմանելը: 
Նախագծով առաջարկվում է խաղային ոլորտի կարգավորման օպերատոր սահմանել «Խաղերի վերլուծության և մշտադիտարկման համակարգ» առևտրային կազմակերպությանը, որը ստեղծվել է GARO-S-25-01 ծածկագրով բաց մրցույթի հաղթող ճանաչված «Ռենդոմ սիսթեմս ինթերնեյշնլ» սահմանափակ պատասխանատվությամբ ընկերության կողմից։
Նախագծով նախատեսվում է նաև Հայաստանի Հանրապետության պետական եկամուտների կոմիտեի նախագահին հանձնարարել ապահովել օպերատորի հետ պայմանագրի կնքումը՝ «Խաղային գործունեության կարգավորման մասին» օրենքով, Հայաստանի Հանրապետության կառավարության 2025 թվականի օգոստոսի 14-ի N 1149-Ն որոշմամբ և մրցութային փաստաթղթերով սահմանված կարգով
1. Ակնկալվող արդյունքը
Որոշման ընդունման արդյունքում կապահովվի օպերատորի ընտրության ընթացակարգի անցկացմամբ ակնկալվող արդյունքը, այն է՝ Հայաստանի Հանրապետության Կառավարության որոշմամբ կսահմանվի Հայաստանի Հանրապետության խաղային ոլորտի կարգավորման օպերատոր, որից հետո հնարավոր կլինի անցնել օպերատորի հետ պայմանագրի կնքմանն ու ներդրման փուլի իրականացմանը։
Արդյունքում որոշման ընդունումը կնպաստի խաղային գործունեության ոլորտում միասնական մոնիտորինգի, վերահսկողության, տվյալների վերլուծության, խաղային արտադրանքների միացման և օրենքով օպերատորին վերապահված գործառույթների իրականացման կազմակերպմանը։
1. Նախագծի մշակման գործընթացում ներգրավված մարմինները
Նախագիծը մշակվել է Հայաստանի Հանրապետության պետական եկամուտների կոմիտեի կողմից։
1. Նախագծի ընդունման կապակցությամբ պետական բյուջեում ծախսերի և եկամուտների էական ավելացման կամ նվազեցման մասին
Նախագծի ընդունման կապակցությամբ Հայաստանի Հանրապետության պետական բյուջեում ծախսերի կամ եկամուտների անմիջական ավելացում կամ նվազեցում չի նախատեսվում։
1. Կապը ռազմավարական փաստաթղթերի հետ
Նախագծի մշակումը բխում է՝ Հայաստանի Հանրապետության կառավարության 2019 թվականի դեկտեմբերի 12-ի «Հայաստանի Հանրապետության պետական եկամուտների կոմիտեի զարգացման և վարչարարության բարելավման ռազմավարությունը և դրանից բխող միջոցառումների ծրագիրը հաստատելու մասին» 1830-Լ որոշման 2-րդ նպատակի 2.1.5 ենթանպատակից։

